送李南玉
作者：梅堯臣
朝代：宋

paragraphs: 小人貧於資，君子貧於時。
小人富於貨，君子富於辭。
貧雖同寒饑，富不同路岐。
彼富歿則已，此富名不移。
丈夫事百變，未死安可期。
明明趨財利，莫卹前人嗤。
舉家如春蠶，仰食不可遲。
況念宿債窘，何愧賤士爲。
買臣嘗負薪，相如猶滌巵。
君思此二人，信吾言不欺。
邇者有趙壹，窮憤自興詩。
乘驥抱美玉，樂與和未知。
古來鮮逢遇，後世無苦悲。